Χορήγηση κανναβινοειδών κατά την ανάπτυξη των πειραματόζωων και έλεγχος συμπεριφορικών και νευροβιολογικών δεικτών κατά την ενηλικίωση
Authors: Πούλια Ναυσικά 
Published: September 2021

Στόχος: Η μελέτη της χορήγησης χαμηλών, κλιμακούμενων δόσεων Δ9-τετραϋδροκανναβινόλης (Δ9-THC) - του κύριου ψυχοδραστικού συστατικού της κάνναβης - κατά την εφηβεία στο συμπεριφορικό, νευροχημικό και νευροβιολογικό προφίλ ενήλικων επιμύων. Μεθοδολογία: Χρησιμοποιήθηκαν χαμηλές κλιμακούμενες δόσεις Δ9-THC κατά την εφηβεία (μεταγεννητική ημέρα 35-45) σε αρσενικούς επιίμυες (0.3 mg/kg, 1 mg/kg, 3 mg/kg), σε μια προσπάθεια προσομοίωσης της χρήσης κάνναβης στους έφηβους και της επίδρασή της κατά την ενηλικίωση. Οι συμπεριφορικές μελέτες εστιάστηκαν στον έλεγχο της αυθόρμητης κινητικής δραστηριότητας των επιμύων και της ικανότητας εξοικείωσής τους στο ανοικτό πεδίο, της ικανότητα διάκρισης νέας θέσης αντικειμένου, της έκφρασης της χωρικής μάθησης και μνήμης μέσω της δοκιμασίας υδάτινου λαβύρινθου κατά Morris και στις ανώτερες εκτελεστικές ικανότητες μέσω της δοκιμασίας μετατόπισης της προσοχής. Ελέγχθηκε η ροή αισθητικοκινητικής πληροφορία χρησιμοποιώντας τη δοκιμασία προ-παλμικής αναστολής, και κατά πόσο επηρεάζεται η αυξημένη κινητική δραστηριότητα μετά από οξεία χορήγηση d-αμφεταμίνης (1 mg/kg) στην ενηλικίωση. Οι νευροχημικές-νευροβιολογικές μελέτες έγιναν με στόχο τη διερεύνηση των επιδράσεων της Δ9-THC όσον αφορά τη ντοπαμινεργική και σεροτονεργική δραστηριότητα σε συγκεκριμένες εγκεφαλικές περιοχές μέσω Υγρής Χρωματογραφίας Υψηλής Απόδοσης, ενώ στις περιοχές αυτές αξιολογήθηκαν τα επίπεδα έκφρασης των μεταφορέων ντοπαμίνης και σεροτονίνης. Επιπλέον, μετρήθηκαν τα επίπεδα έκφρασης συγκεκριμένων δεικτών και ελέγχθηκε η συσχέτισή τους με τις παρατηρούμενες συμπεροφορικές/νευροχημικές αλλαγές (πχ το μονοπάτι του νευροπαράγοντα BDNF και η έκφραση των υποδοχέων των κανναβινοειδών τύπου 1 και 2).Αποτελέσματα: Το φαρμακολογικό μας μοντέλο οδήγησε σε αύξηση της αυθόρμητης κινητικότητας και επηρέασε το προφίλ εξοικείωσης των ενήλικων επιμύων στο ανοικτό πεδίο. Επιπλέον, η χορήγηση χαμηλών δόσεων Δ9-THC οδήγησε σε βλάβη στη βραχύχρονη αναγνωριστική χωρική μνήμη και μάθηση κατά την ενηλικίωση. Αντίθετα, δεν παρατηρήθηκαν αρνητικές επιδράσεις κατά την εκτέλεση δοκιμασιών που ελέγχουν ανώτερες εκτελεστικές λειτουργίες και τη ροή της αισθητικοκινητικής πληροφορίας στην ενηλικιωση. Επίσης, παρατηρήθηκε μείωση των κινητικών παραμέτρων στους επίμυες που έλαβαν Δ9-THC κατά την εφηβεία μετά από οξεία χορήγηση d-αμφεταμίνης στην ενηλικίωση. Αναφορικά με το νευροχημικό έλεγχο της ντοπαμινεργικής και σεροτονεργικής δραστηριότητας σε συγκεκριμένες περιοχές των ενήλικων εγκεφάλων, παρατηρήθηκε ένα αντίθετο πρότυπο μεταβολών μεταξύ των δυο νευροδιαβιβαστικών συστημάτων για τους ενήλικες επίμυες που έλαβαν Δ9-THC. Οι αλλαγές αυτές συνοδεύτηκαν από αυξημένα επίπεδα έκφρασης του μεταφορέα της σεροτονίνης στον ιππόκαμπο, αφήνοντας αμετάβλητα τα επίπεδα έκφρασης του μεταφορέα της ντοπαμίνης. Τέλος, παρατηρήθηκαν μειωμένα επίπεδα έκφρασης του νευροπλαστικού δείκτη BDNF στον ιππόκαμπο και τον προμετωπιαίο φλοιό για τους Δ9-THC επίμυες κατά την ενηλικίωση, ενώ αυξημένα επίπεδα έκφρασης του υποδοχέα CB1 καταγράφηκαν στον προμετωπιαίο φλοιό.Συμπεράσματα: Η χορήγηση χαμηλών, αυξανόμενων δόσεων Δ9-THC κατά την εφηβεία δεν οδήγησε στην εμφάνιση αμιγούς τύπου ψυχωτικής συμπτωματολογίας, αλλά συνδέθηκε με την εμφάνιση ενός «αποδιοργανωμένου γνωστικά» φαινοτύπου συνοδευόμενου από συγκεκριμένες αλλαγές σε δείκτες, ορισμένοι από τους οποίους μπορούν να συσχετιστούν με την εμφάνιση ψυχοπαθολογίας.